बांसवाड़ा/रोहनवाड़ी. सल्लोपाट थाना क्षेत्र के तहत झेर से बोरडाबरा गांव जा रहे एक युवक को ट्रक ने चपेट में ले लिया। युवक की मौके पर ही मौत हो गई। इसी घटनाक्रम के बाद ग्रामीणों ने नेशनल हाईवे को जाम कर दिया।
शाम 6 बजे बागीदौरा डिप्टी और ग्रामीणों के बीच हुई समझाइश के बाद जाम को हटाया गया। इसके पहले 5 घंटे तक ग्रामीण हाईवे पर ही बैठे रहे और मौताणा की मांग करने लगे। मंगलवार सुबह करीब 11 बजे बोरडाबरा गांव निवासी विपिन (25) पुत्र लालजी आदिवासी झेर से अपने गांव जा रहा था। पीछे से गुजरात पासिंग की तेज गति से आ रहे ट्रक ने टक्कर मार दी। ट्रक की टक्कर इतनी जोर से थी कि युवक ने तड़पते हुए घटनास्थल पर ही दम तोड़ दिया। घटना को देखते हुए ट्रक चालक ट्रक को वहीं छोड़कर भाग खड़ा हुआ।
दूसरी ओर ग्रामीण नेशनल हाईवे पर ही शव को लेकर बैठ गए। इस बीच सल्लोपाट थाने से पुलिस बल आया और ट्रक को जब्त किया। ग्रामीणों से हटने के लिए समझाइश की, लेकिन ग्रामीण मौताणे की मांग को लेकर डटे रहे। बताया जा रहा है कि 5 घंटे की मशक्कत के बाद शाम 6 बजे समझाइश कर ग्रामीणों को रोड से हटाया गया।
मौताणे के भांजगड़ा के बाद हटे ग्रामीण : अंदरूनी सूत्रों के मुताबिक करीब तीन घंटे तक चले मौताणे के भांजगड़ा के बाद शाम 5 बजे के आसपास करीब 80 हजार रुपए में सौदा तय हुआ। इसके बाद ही ग्रामीणों ने रोड को छोड़ा और शव उठाया। इस दौरान पुलिस भी मौजूद रही, लेकिन पुलिस की मंशा थी कि जैसे भी हो, लोग रोड को छोड़ दे।
हालांकि पुलिस रिकाॅर्ड के मुताबिक लोगों को समझा बुझाकर हटाया गया। प्रभारी सूरजसिंह ने बताया कि लोगों से काफी समय तक समझाइश की, तब जाकर शव को उठाया और रोड को छोड़ा।
सूरत जाना था, बस में बैठने से पहले ही हादसा
बताया जा रहा है कि युवक विपिन सूरत जाने के लिए घर से निकला था। झेर बस स्टैंड पर सूरत वाली बस में बैठने की कोशिश कर रहा था। उसके पास जो सामान था, जिसमें दो पोटले थे, एक पोटला वह बस में रख चुका था, और दूसरा पोटला लेने के लिए जा रहा था।
इस बीच तेज गति से आ रहे ट्रक ने उसे टक्कर मार दी। दूसरी आेर पुलिस के मुताबिक युवक अपने घर जा रहा था और ट्रक ने टक्कर मारी। सूत्रों के अनुसार ट्रक जीजे -20 वी - 7317 को जब्त किया गया है। उसका मालिक दोपहर बाद मौके पर आया था और मौताणे की रकम तय करने तक मौके पर रुका।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva